Γνωμοδότηση της Επιτροπής των Περιφερειών για:

- την «Ανακοίνωση της Επιτροπής με θέμα: Η προώθηση της μαθητείας στην Ευρώπη», και - την «Πρόταση απόφασης του Συμβουλίου για την προώθηση των ευρωπαϊκών περιόδων εναλλασσόμενης κατάρτισης και μαθητείας»

(98/C 180/08)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την ανακοίνωση της Επιτροπής με θέμα: «Η προώθηση της μαθητείας στην Ευρώπη» () και την «Πρόταση απόφασης του Συμβουλίου για την προώθηση των ευρωπαϊκών περιόδων εναλλασσόμενης κατάρτισης και μαθητείας» () 7

έχοντας υπόψη την απόφαση του Προεδρείου της 11ης Ιουνίου 1997 να καταρτίσει γνωμοδότηση για το εν λόγω θέμα, σύμφωνα με το άρθρο 198 Γ, τέταρτη παράγραφος της ΣΕΚ, και να αναθέσει τις σχετικές προπαρασκευαστικές εργασίες στην επιτροπή 6 «Εκπαίδευση και Κατάρτιση» 7

έχοντας υπόψη το σχέδιο γνωμοδότησης (CdR 431/97 rιv.) που υιοθετήθηκε από την επιτροπή 6 στις 16 Ιανουαρίου 1998 (εισηγητής: ο κ. Axel Endlein) 7

εκτιμώντας ότι η ΕΤΠ, στη γνωμοδότησή της για το Λευκό Βιβλίο σχετικά με την εκπαίδευση και την κατάρτιση () τονίζει ότι τα προγράμματα μαθητείας πρέπει να θεωρούνται ως αναπόσπαστα ή συμπληρωματικά μέρη του εκπαιδευτικού συστήματος 7

εκτιμώντας ότι η ΕΤΠ, στη γνωμοδότησή της για το Πράσινο Βιβλίο της Ευρωπαϊκής Επιτροπής σχετικά με την Εκπαίδευση - Κατάρτιση - Έρευνα: τα εμπόδια στη διακρατική κινητικότητα () απευθύνει έκκληση για τη νομική αναγνώριση των ασκούμενων που έχουν τοποθετηθεί σε θέσεις απασχόλησης και των μαθητευόμενων, υποστηρίζει την καθιέρωση προγραμμάτων κινητικότητας για μαθητευόμενους και ζητεί τη λήψη μέτρων για τη βελτίωση της συγκρισιμότητας, της διαφάνειας και της αναγνώρισης των επαγγελματικών ειδικοτήτων και προσόντων 7

εκτιμώντας ότι, κατά την έκτακτη συνεδρίαση του Ευρωπαϊκού Συμβουλίου της 20ής και 21ης Νοεμβρίου 1997 σχετικά με την απασχόληση, υπογραμμίσθηκε η δέσμευση των κρατών μελών να εξασφαλίσουν στους νέους περισσότερες δυνατότητες για την προσαρμογή τους στις τεχνολογικές και οικονομικές αλλαγές και να τους εφοδιάσουν με ειδικότητες που έχουν σχέση με την αγορά εργασίας, εφαρμόζοντας ή εκπονώντας προγράμματα μαθητείας 7

υιοθέτησε κατά τη διάρκεια της 22ας συνόδου ολομέλειας (συνεδρίαση της 12ης Μαρτίου) την ακόλουθη γνωμοδότηση.

1. Εισαγωγή

1.1.1. Το 1993, στο κεφάλαιο 7 του λευκού βιβλίου «Ανάπτυξη, ανταγωνιστικότητα, απασχόληση - Οι προκλήσεις και δρόμοι για την είσοδο στον 21ο αιώνα» δινόταν ιδιαίτερη βαρύτητα στην εκμάθηση ενός επαγγέλματος και, κατά συνέπεια, στη μεγαλύτερη συμμετοχή της οικονομίας στα συστήματα εκπαίδευσης και κατάρτισης. Το Ευρωπαϊκό Συμβούλιο της Φλωρεντίας, της 21ης και 22ας Ιουνίου 1996, ζητούσε από την Επιτροπή να εκθέσει, βάσει μίας μελέτης, τη θέση που κατέχει η μαθητεία στα κράτη για τη δημιουργία απασχόλησης.

1.1.2. Η εν λόγω μελέτη, η οποία φέρει τον τίτλο «The role of apprenticeship in enhancing employability and job creation - The significance of apprenticeship in training for the labour market» και την οποία εκπόνησε το Netherland Economic Institute είναι διαθέσιμη από τον Απρίλιο του 1997. Η παρούσα γνωμοδότηση όφειλε να λάβει υπόψη τα αποτελέσματα της εν λόγω μελέτης.

1.1.3. Τον Ιούνιο του 1987, η Ευρωπαϊκή Επιτροπή δημοσίευσε μία ανακοίνωση με θέμα «Η προώθηση της μαθητείας στην Ευρώπη», στην οποία προτείνει πέντε άξονες δράσης.

1.1.4. Το Νοέμβριο 1997, η Επιτροπή υπέβαλε «Πρόταση απόφασης του Συμβουλίου για την προώθηση των ευρωπαϊκών περιόδων εναλλασσόμενης κατάρτισης και μαθητείας», η οποία περιλαμβάνει μέτρα για τη διευκόλυνση της διακρατικής κινητικότητας μαθητευόμενων.

1.2. Τα αποτελέσματα της μελέτης σχετικά με τη σημασία της μαθητείας στα κράτη μέλη

1.2.1. Η μελέτη αποτελείται από πέντε μέρη. Στο πρώτο μέρος προτείνεται ένας εύχρηστος προσδιορισμός της έννοιας «μαθητεία», καθώς και μία τυπολογία των συστημάτων εκπαίδευσης, όπως αυτά απαντώνται στα κράτη μέλη. Η μαθητεία χαρακτηρίζεται από το συνδυασμό μίας κυρίως θεωρητικής εκπαίδευσης, η οποία δίνεται στα σχολεία, και μίας κυρίως πρακτικής κατάρτισης, η οποία δίνεται στις επιχειρήσεις. Η μαθητεία στο σύνολό της πρέπει να έχει σχετική διάρκεια και να ολοκληρώνεται με την απόκτηση ενός τίτλου, ενώ η κατανομή του χρόνου μεταξύ της επιχείρησης και του σχολείου θα διασφαλίζει ένα βαρύνοντα ρόλο σε αμφότερους τους τόπους μαθητείας, δηλαδή την επιχείρηση και το σχολείο. Αυτό σημαίνει ότι η κατάρτιση αποκλειστικά στο σχολείο, η οποία θα περιλαμβάνει ευκαιριακά πρακτική εξάσκηση στην επιχείρηση, δεν εμπίπτει στον ορισμό της μαθητείας.

1.2.2. Ο όρος «μαθητεία» με την ευρύτερη έννοια είναι δυνατόν να περιλαμβάνει, σύμφωνα με την περιγραφόμενη στη συνέχεια της μελέτης τυπολογία, τους ακόλουθους τύπους επαγγελματικής κατάρτισης:

α) την αποκαλούμενη «παραδοσιακή ή κανονική» μαθητεία, ως συνέχεια ενός κύκλου κατάρτισης και μετά την ολοκλήρωση της υποχρεωτικής γενικής εκπαίδευσης. Αυτή αφορά ουσιαστικά την ομάδα ηλικίας μεταξύ 15-18 ετών. Η μαθητεία ως αναπόσπαστο μέρος του δεύτερου κύκλου της δευτεροβάθμιας εκπαίδευσης διαδραματίζει ιδιαίτερα σημαντικό, από ποσοτικής και ποιοτικής απόψεως, ρόλο στη Δανία, τη Γερμανία και την Αυστρία. Το ποσοστό των φοιτούντων σ' αυτόν τον κύκλο, μετά την ολοκλήρωση του πρώτου κύκλου της δευτεροβάθμιας εκπαίδευσης, ανέρχεται: σε 56 % στη Δανία, σε 42 % στη Γερμανία και σε 42 % στην Αυστρία. Σε άλλες χώρες, και ειδικότερα στο Βέλγιο (11 %), στη Γαλλία (11 %), στην Ιρλανδία (10 %), στο Λουξεμβούργο (13 %), στην Ολλανδία (20 %) και στο Ηνωμένο Βασίλειο (υπολογίζεται σε 16 %), η μαθητεία αποτελεί επίσης σημαντικό συστατικό μέρος της αρχικής επαγγελματικής εκπαίδευσης, αν και - όπως και στη Σουηδία και τη Φινλανδία - επικρατούν τα επαγγελματικά σχολεία πλήρους εκπαίδευσης. Στις λοιπές χώρες υφίσταται επίσης αυτού του είδους μαθητεία, αλλά σε διαφορετικά ποσοστά 7

β) τη μαθητεία στους ανώτατους κύκλους εκπαίδευσης (Τεχνικά Επαγγελματικά Ιδρύματα, Πανεπιστήμια). Ο εν λόγω τύπος μαθητείας θεωρείται μέχρι σήμερα μάλλον ως μεταρρυθμιστικό μέτρο (υπό την οπτική γωνία της μετάβασης σε άλλους τομείς ή κύκλους κατάρτισης) και υφίσταται προς το παρόν μόνο σε λίγες χώρες και αποκλειστικά ως εξαίρεση ή πειραματικό μέτρο 7

γ) τη μαθητεία ως, κατά κύριο λόγο, περισσότερο βραχυπρόθεσμο μέτρο της πολιτικής για την απασχόληση, προκειμένου να αυξηθούν οι δυνατότητες των μειονεκτούντων αποφοίτων της υποχρεωτικής βασικής εκπαίδευσης. Στην περίπτωση αυτή, η ιδέα της προώθησης του απολυτηρίου του επαγγελματικού λυκείου και της μετάβασης σε έναν κανονικό κύκλο σπουδών ή ένα πρώτο επάγγελμα διαδραματίζουν έναν καθοριστικό ρόλο 7

δ) τη μαθητεία (και ως μέτρο της πολιτικής για την απασχόληση) για τις γυναίκες, οι οποίες επιθυμούν να επιστρέψουν στην αγορά εργασίας 7

ε) τη μαθητεία (ως μέτρο της πολιτικής για την απασχόληση) για τους ανέργους μακράς διάρκειας.

1.2.3. Ο τύπος α) χαρακτηρίζει τη μαθητεία, με τη στενή έννοια του όρου, ως κανονική. Είναι σημαντικό να θεωρηθεί ότι αντιπροσωπεύει έναν από τους κύκλους σπουδών μετά την υποχρεωτική βασική εκπαίδευση και, κατά συνέπεια, αποτελεί μέρος της εκπαίδευσης και όχι της πολιτικής για την απασχόληση. Επιπλέον, η τυπολογία καταδεικνύει ότι οι βασικές αρχές της είναι δυνατόν να εφαρμοσθούν σε άλλους τομείς της εκπαίδευσης και σε άλλες ομάδες στόχους. Η ανακοίνωση της Επιτροπής, όπως και η παρούσα γνωμοδότηση, ασχολούνται βασικά με αυτόν τον τύπο μαθητείας.

1.2.4. Στη μελέτη αναφέρονται και άλλες περιπτώσεις και προβλήματα της μαθητείας. Έτσι, η δυνατότητα πρόσβασης των διπλωματούχων μαθητευόμενων (η μετάβασή τους σε άλλους κύκλους σπουδών ή σε έναν ανώτερο κύκλο σπουδών) είναι συχνά περιορισμένη, γεγονός που μειώνει το ενδιαφέρον των μαθητών γι' αυτή. Η συμμετοχή των ενδιαφερόμενων μερών (ενώσεις εργοδοτών, εργαζομένων, πολιτική και εκπαίδευση) αντιμετωπίζεται με διαφορετικό τρόπο, με τις χώρες, στις οποίες η μαθητεία καταλαμβάνει παραδοσιακά σημαντική θέση, να παρουσιάζουν τη μεγαλύτερη συμμετοχή. Αυτό ενισχύει τη θέση και την αποδοχή της μαθητείας στην αγορά εργασίας. Η ίδια παρατήρηση ισχύει και όσον αφορά το βαθμό αποκέντρωσης των διαδικασιών λήψης αποφάσεων προς την κατεύθυνση των περιφερειακών και τοπικών οργάνων.

1.2.5. Το μέρος που καταλαμβάνει η επιχείρηση στην εβδομαδιαία κατάρτιση, για τις χώρες με μακρά παράδοση στη μαθητεία, ανέρχεται στα τρία τέταρτα του χρόνου, ενώ στις λοιπές περιπτώσεις είναι χαμηλότερο. Αλλά τα πρότυπα οργάνωσης του συνδυασμού κατάρτισης στην επιχείρηση και κατάρτισης στα σχολείο εμφανίζουν έντονες διαφορές. Η σημασία των διπλωμάτων και η πραγματική αναγνώρισή τους στην αγορά εργασίας εκτιμώνται επίσης κατά διαφορετικό τρόπο.

1.2.6. Όσον αφορά την αποτελεσματικότητα στον τομέα της απασχόλησης, η μελέτη καταλήγει σε θετικά αποτελέσματα. Επιβεβαιώνεται ακόμη το δυναμικό της μαθητείας όσον αφορά τη δημιουργία θέσεων απασχόλησης. Η μαθητεία, βάσει της οποίας η πρακτική εξάσκηση καταλαμβάνει σημαντική θέση, διευκολύνει την είσοδο πολλών ατόμων στον επαγγελματικό βίο. Συγκρινόμενοι με τους αποφοίτους άλλων επαγγελματικών σχολών, οι διπλωματούχοι μαθητευόμενοι έχουν περισσότερες πιθανότητες να επιτύχουν την είσοδό τους στον κόσμο της εργασίας. Το ποσοστό ανεργίας των νέων μειώνεται, συγκρινόμενο με το συνολικό ποσοστό ανεργίας, ανάλογα με το ποσοστό συμμετοχής σε έναν κύκλο μαθητείας. Στις χώρες, στις οποίες η μαθητεία αποτελεί έναν καλά ανεπτυγμένο κύκλο σπουδών, η ικανότητα ανταπόκρισης στην τεχνολογική ανάπτυξη είναι ικανοποιητική.

1.2.7. Οι δυσχέρειες, με τις οποίες έρχεται αντιμέτωπη η μαθητεία, είναι ποικίλες. Ούτως, αντιμετωπίζει τον κίνδυνο μείωσης των θέσεων των μαθητευόμενων στις επιχειρήσεις σε περιόδους οικονομικής ύφεσης. Σύμφωνα με την ΕΤΠ, θα πρέπει επίσης να επισημανθεί ότι είναι δύσκολο να εξευρεθεί ισορροπία μεταξύ της προσφοράς θέσεων μαθητείας στις επιχειρήσεις και του αριθμού των μαθητών που ολοκληρώνουν τις σπουδές τους στις γεωργικές περιφέρειες, των οποίων το ποσοστό απασχόλησης των κατοίκων στη βιομηχανία και τις υπηρεσίες είναι χαμηλό και η γεννητικότητα είναι σχετικά υψηλότερη, καθώς και στις περιφέρειες, στις οποίες παρατηρείται βιομηχανική παρακμή, σε σύγκριση με τις οικονομικά ισχυρές περιφέρειες. Η συμμετοχή των οικονομικών κλάδων στη μαθητεία διαφέρει έντονα, με αποτέλεσμα να υπάρχει ο κίνδυνος ελλείψεως αντιστοιχίας μεταξύ κατάρτισης και απασχόλησης. Ο ανταγωνισμός μεταξύ των συστημάτων κατάρτισης, μετά την ολοκλήρωση της υποχρεωτικής βασικής εκπαίδευσης, (περισσότερο προχωρημένη γενική κατάρτιση, μαθητεία, επαγγελματική κατάρτιση σε σχολικά ιδρύματα) μπορεί να οδηγήσει στην απόρριψη και την παράκαμψη της ζήτησης για κατάρτιση.

1.2.8. Επιβάλλεται να αναγνωρισθεί ότι εργοδότες που παρέχουν ευκαιρίες μαθητείας ενδέχεται ορισμένες φορές να αποθαρρύνονται από την κοινοτική νομοθεσία. Η τελευταία μπορεί να «μετριάζει» την ευκαιρία για απασχόληση ενός μαθητευόμενου και συνεπώς να αποδειχθεί ότι είναι αντικίνητρο για τους εργοδότες

1.2.9. Σε πολλές χώρες, στις οποίες η επαγγελματική κατάρτιση παρέχονταν μέχρι σήμερα κατά κύριο λόγο στα σχολικά ιδρύματα, οι πολιτικοί δίνουν επί του παρόντος μεγαλύτερη σημασία στη μαθητεία απ'ό,τι προηγουμένως. Τα τελευταία χρόνια, πραγματοποιούνται πολυάριθμες μεταρρυθμίσεις και επενδύσεις για τη διευθέτηση ή, κυρίως στις νότιες χώρες, τη δημιουργία ενός συστήματος μαθητείας.

1.3. Η ανακοίνωση της Επιτροπής με θέμα «Η προώθηση της μαθητείας στην Ευρώπη»

1.3.1. Η εν λόγω ανακοίνωση αποτελεί το πρώτο έγγραφο της Επιτροπής για τη μαθητεία. Αριθμεί μόνο δέκα σελίδες και πρόκειται για ένα έγγραφο, το οποίο παραμένει συνοπτικό και το οποίο περιλαμβάνει σημεία εκκίνησης (Μέρος 1 με τίτλο «Η μαθητεία αποτελεί την εισαγωγή στην επαγγελματική ζωή»), σύγχρονα παραδείγματα μεταρρύθμισης στα κράτη μέλη (Μέρος 2 με τίτλο «Δυναμικές μεταρρυθμίσεις με παρόμοιους στόχους») και συστάσεις ή τομείς δράσεις (Μέρος 3 με τον τίτλο «Πέντε "συνταγές" για αποτελεσματικότερη μαθητεία»).

1.3.2. Οι συστάσεις για την προώθηση της μαθητείας μπορούν να συνοψισθούν ως εξής:

Επέκταση και ανάπτυξη της μαθητείας

Αυτή οφείλει να προσαρμοσθεί στα νέα επαγγέλματα και τους νέους οικονομικούς κλάδους που δημιουργούνται. Προκειμένου η οικονομία να είναι σε θέση να διαθέτει επαρκείς θέσεις μαθητευομένων, τα κράτη μέλη θα πρέπει να προτείνουν οικονομικά κίνητρα. Η Επιτροπή πρόκειται να εξετάσει σε όλη την Ευρώπη τα πρότυπα και τις καινοτόμους προσεγγίσεις, οι οποίες θα πρέπει να αποτελέσουν πηγή έμπνευσης.

Ποιοτική βελτίωση της επαγγελματικής κατάρτισης

Συνιστάται στα κράτη μέλη να προσαρμόσουν την επαγγελματική κατάρτισή τους, κατά τρόπο ώστε αυτή να προσεγγίσει την αρχική συνεχή κατάρτιση. Η Επιτροπή, από την πλευρά της, πρόκειται να δώσει μεγαλύτερη βαρύτητα, στο πλαίσιο του ευρωπαϊκού προγράμματος για την επαγγελματική κατάρτιση Leonardo da Vinci, στη βελτίωση της μαθητείας μέσω προγραμμάτων ανταλλαγών, τα οποία θα αφορούν και τους εκπαιδευτές.

Ενθάρρυνση της κινητικότητας των μαθητευόμενων

Η ποικιλομορφία που παρουσιάζει το καθεστώς των μαθητευόμενων στα κράτη μέλη παρεμποδίζει την κινητικότητα στο εσωτερικό της ΕΕ, καθώς και την αναγνώριση της κατάρτισης που δόθηκε σε άλλα κράτη μέλη. Ύστερα από την ανακοίνωση η Επιτροπή υπέβαλε πρόταση για την επεξεργασία ενός κοινού πλαισίου για την προώθηση της μαθητείας στην Ευρώπη με τη μορφή απόφασης του Συμβουλίου για την προαγωγή μεθόδων που συνδέουν κατάρτιση και μαθητεία με την εργασία και εξετάζονται κατωτέρω. Κατά την επανεξέταση του προγράμματος Leonardo Da Vinci η Επιτροπή θα τονίσει ιδιαίτερα το σύστημα κινητικότητας, των μαθητευομένων βάσει του προγραμμάτων Socrates/Erasmus.

Προς ευρωπαϊκές στρατηγικές μαθητείας

Η Επιτροπή θα μπορούσε, με τη συμβολή και των κρατών μελών, να συντάσσει τακτικές εκθέσεις για τη μαθητεία στην ΕΕ. Εξάλλου, η Επιτροπή συνιστά τη δημιουργία ενός συστήματος συγκριτικής αξιολόγησης (benchmarking) στον τομέα της μαθητείας. Ο συνεχής έλεγχος και παρακολούθηση που προβλέπουν τα συστήματα συγκριτικής αξιολόγησης αυτού του είδους μπορούν να συμβάλουν στην ανάπτυξη νέων στρατηγικών μαθητείας.

1.4. Πρόταση απόφασης του Συμβουλίου για την προώθηση των ευρωπαϊκών περιόδων εναλλασσόμενης κατάρτισης και μαθητείας

1.4.1. Στην εν λόγω πρόταση περιλαμβάνεται μια πρώτη συγκεκριμένη περιγραφή των τομέων όπου απαιτείται η λήψη μέτρων, οι οποίοι προσδιορίζονται στην ανακοίνωση σχετικά με την προώθηση της μαθητείας στην Ευρώπη, ενώ δίδεται ιδιαίτερη προσοχή στη διευκόλυνση της διακρατικής κινητικότητας των μαθητευόμενων.

1.4.2. Στο άρθρο 1 περιγράφονται οι στόχοι που επιδιώκονται βάσει της απόφασης. Προσδιορίζονται λοιπόν το περιεχόμενο και οι κοινές απαιτήσεις στις οποίες θα ανταποκρίνονται οι ευρωπαϊκές περίοδοι εναλλασσόμενης κατάρτισης (συμπεριλαμβανομένης της μαθητείας) και καθιερώνεται ένα «ευρωπαϊκό βιβλιάριο κατάρτισης» για την πιστοποίηση των γνώσεων που αποκτούνται σε ένα άλλο κράτος μέλος από το κράτος διαμονής, κατά τη διάρκεια ενός κύκλου επαγγελματικής κατάρτισης.

1.4.3. Στο άρθρο 3 καθορίζονται οι γενικές προϋποθέσεις που σχετίζονται με την οργάνωση. Βάσει του εν λόγω άρθρου, τα κράτη μέλη είναι υποχρεωμένα να λαμβάνουν τα απαραίτητα μέτρα ώστε οι περίοδοι επαγγελματικής κατάρτισης, που πραγματοποιούνται ως μέρος ενός προγράμματος γενικής κατάρτισης σε ένα άλλο κράτος μέλος, να κατοχυρώνονται από νομική άποψη και στην πρακτική. Οι περίοδοι αυτοί πρέπει να θεωρούνται ως αναπόσπαστο μέρος του εθνικού προγράμματος επαγγελματικής κατάρτισης. Τούτο μπορεί να επιτευχθεί μόνο μέσω της σύμπραξης μεταξύ εκείνων που συμμετέχουν σε προγράμματα κατάρτισης στη χώρα προέλευσης και στη χώρα υποδοχής. Είναι απαραίτητο να εξασφαλισθεί μια κατάλληλη παιδαγωγική παρακολούθηση και να προβλεφθεί ένα κατώτατο όριο όσον αφορά τη διάρκεια της περιόδου επαγγελματικής κατάρτισης.

1.4.4. Στο άρθρο 4 προσδιορίζεται η ουσία του ευρωπαϊκού βιβλιαρίου κατάρτισης (η μορφή, η διάρκεια, το περιεχόμενο και οι εταίροι που είναι υπεύθυνοι για ένα κύκλο επαγγελματικής κατάρτισης που ολοκληρώθηκε σε ένα άλλο κράτος μέλος). Το άρθρο 5 πραγματεύεται την αποστολή της Επιτροπής στο σχετικό τομέα, η οποία έγκειται στη διασφάλιση της γενικής συνοχής μεταξύ των προβλεπόμενων μέτρων και των κοινοτικών προγραμμάτων. Στο άρθρο 6 περιγράφονται μέτρα ενθάρρυνσης και συνοδευτικά μέτρα όπως η τεχνική εφαρμογή της ιδέας του «ευρωπαϊκού βιβλιαρίου κατάρτισης», καθώς και θέματα ελέγχου της ποιότητας και της ενίσχυσης της ισότητας ευκαιριών. Στο παράρτημα παρατίθενται τεχνικά στοιχεία και διαγράμματα σχετικά με τα ευρωπαϊκά βιβλιάρια κατάρτισης.

2. Γενικές παρατηρήσεις

2.1. Οι αιτιολογικές σκέψεις της ανακοίνωσης

2.1.1. Η ΕΤΠ επικροτεί την ανακοίνωση, επειδή περιγράφει τις μεταρρυθμιστικές προσπάθειες που καταβάλλονται επί του παρόντος σε πολυάριθμα κράτη μέλη και τις διευρύνει, λαμβάνοντας υπόψη την ευρωπαϊκή διάσταση και τη διακρατική ανταλλαγή εμπειριών. Κατ'αυτόν τον τρόπο, συμφωνεί με τις διατάξεις του άρθρου 126. Η ΕΤΠ έχει έναν πρόσθετο λόγο να εκπονήσει γνωμοδότηση, καθώς η Συνθήκη του Άμστερνταμ προβλέπει την υποχρεωτική γνωμοδότηση της ΕΤΠ στον τομέα της πολιτικής της επαγγελματικής κατάρτισης.

2.1.2. Η ΕΤΠ θεωρεί την εκδοθείσα ανακοίνωση ως την έναρξη μίας συζήτησης, η οποία θα συνεχισθεί επί μακρόν τόσο σε εθνικό όσο και σε ευρωπαϊκό επίπεδο. Είναι της γνώμης ότι η ανακοίνωση, η οποία είναι ακόμη πολύ συνοπτική, θα συμπληρωθεί με τη δημοσίευση ενός πράσινου βιβλίου, στο οποίο θα αναπτύσσονται οι εξεταζόμενες πτυχές και οι απαιτήσεις, γεγονός που θα θέσει τις βάσεις για μία ευρύτερη συζήτηση και διαβούλευση για τα σχετικά θέματα.

2.1.3. Η ΕΤΠ επικροτεί το γεγονός ότι πραγματοποιήθηκε μία εμπεριστατωμένη μελέτη για την πραγματική σημασία της μαθητείας στην Ευρώπη. Αυτό έδωσε τη δυνατότητα, αφενός, να διαπιστωθεί ότι πράγματι, όπως ήταν αναμενόμενο, η μαθητεία αποτελεί μόνο σε ορισμένα από τα κράτη μέλη το υποσύστημα που επικρατεί στην αρχική επαγγελματική κατάρτιση και, αφετέρου, να καταδειχθεί ότι τα υπόλοιπα κράτη μέλη (εξαιρουμένης της Σουηδίας), στα οποία μέχρι σήμερα η κατάρτιση ήταν οργανωμένη αποκλειστικά σε σχολικό επίπεδο, ανέλαβαν και πραγματοποίησαν μεταρρυθμίσεις και επενδύσεις προς όφελος της μαθητείας. Εξαιτίας αυτού, η μαθητεία κατέστη μάλιστα ένα από τα επίκαιρα θέματα συζήτησης στο σύνολο της Ευρώπης.

2.1.4. Θα πρέπει να υπάρχει ικανοποίηση, εντός του εν λόγω πολιτικού πλαισίου της εκπαίδευσης, επειδή η πρωτοβουλία της ΕΚ συμβάλλει στη διάδοση και την καλύτερη γνώση των εμπειριών των κρατών μελών όσον αφορά τη μαθητεία. Αυτό αποτελεί βοήθεια για τις χώρες που συμπληρώνουν το σύστημα κατάρτισής τους με τη μαθητεία. Αφετέρου, οι χώρες που διαθέτουν μακροχρόνια παράδοση όσον αφορά τη μαθητεία ενδιαφέρονται να την διασφαλίσουν μαζί με το δίπλωμα που συνοδεύει την ολοκλήρωσή της εντός της κοινοτικής νομοθεσίας και να ενισχύσουν την ευρωπαϊκή διάσταση και την κινητικότητα των μαθητευόμενων.

2.1.5. Συνεχώς γίνεται αναφορά στην πρωτοβουλία που ανακοίνωσε η Επιτροπή όσον αφορά το ευρωπαϊκό καθεστώς των μαθητευόμενων. Στο πλαίσιο της κινητικότητας, οι μαθητευόμενοι δεν προστατεύονται παρά στο μέτρο που είναι σε θέση να προβάλουν τα δικαιώματά τους ως εργαζόμενοι. Ειδικότερα, στις παραμεθόριες περιοχές, οι μαθητευόμενοι και οι αναζητούντες μία θέση μαθητευομένου αντιμετωπίζουν συχνά δυσχέρειες, όταν επιθυμούν να αρχίσουν έναν κύκλο κατάρτισης ή μία περίοδο πρακτικής άσκησης ως μέρος της μαθητείας τους στην άλλη πλευρά των συνόρων. Η θέσπιση ενός ευρωπαϊκού καθεστώτος για τους μαθητευόμενους θα μπορούσε να βοηθήσει σημαντικά την κατάσταση. Αυτό θα πρόσφερε επίσης τη δυνατότητα σε νέους, οι οποίοι προετοιμάζονται για ένα εξειδικευμένο επάγγελμα ως τεχνικοί ή στον τομέα των υπηρεσιών, να ευνοούνται περισσότερο από την κινητικότητα στο πλαίσιο της κατάρτισης και τα προγράμματα ευρωπαϊκής κατάρτισης. Αυτό είναι ιδιαίτερα σημαντικό για τους νέους και τα ιδρύματα κατάρτισης.

2.2. Ο αντίκτυπος για τις τοπικές και περιφερειακές αρχές

2.2.1. Η μαθητεία δεν περιλαμβάνει μόνο μία ισχυρή οικονομική διάσταση και διαφοροποίηση, αλλά και μία γεωγραφική. Βασίζεται ουσιαστικά στη συμμετοχή των οικονομικών επιχειρήσεων στον τομέα του εφοδιασμού και στην προσφορά εκ μέρους τους θέσεων μαθητείας και αργότερα θέσεων απασχόλησης, ενώ οι τοπικές και περιφερειακές αρχές διαθέτουν τα σχολεία, τους εκπαιδευτικούς και τον εξοπλισμό. Κάτω απ' αυτές τις συνθήκες, οι περιφερειακές και τοπικές αρχές θα πρέπει να διαπραγματευτούν τη σύναψη συμβάσεων με τις επιχειρήσεις, ή τους ομίλους επιχειρήσεων, τις οποίες αφορά η μαθητεία, προκειμένου να επιτυγχάνεται καλύτερη ανταπόκριση στις ανάγκες του τοπικού οικονομικού ιστού σε θέματα ειδίκευσης.

2.2.2. Η μαθητεία δεν είναι δυνατόν να επιτύχει, παρά μόνο εάν το τοπικό δίκτυο είναι καλά ανεπτυγμένο. Για το λόγο αυτό, η συμμετοχή των τοπικών και περιφερειακών αρχών αποτελεί απαραίτητη προϋπόθεση και όχι αβάσιμη απαίτηση. Η μαθητεία οικοδομείται αναγκαστικά από τη βάση προς την κορυφή. Οι νομοθεσίες οφείλουν να λάβουν υπόψη τους αυτή την κατάσταση, ώστε να μην περιορίζουν, για παράδειγμα, την ελευθερία εφαρμογής λύσεων στο χώρο (για τις επιχειρήσεις και τα σχολεία).

2.2.3. Η εν λόγω μελέτη δεν ασχολείται σε ικανοποιητικό βαθμό με τη θεσμική πλαισίωση της μαθητείας. Η ΕΤΠ ζητεί να πραγματοποιηθεί αυτό στις μελέτες που προβλέπονται για το μέλλον. Στην ανακοίνωση, επιπλέον, το θέμα δεν εξετάζεται.

2.2.4. Στις χώρες με μακροχρόνια παράδοση στον τομέα της μαθητείας, αυτό αποτελεί ένα σημαντικό μέσον για την προώθηση της περιφερειακής οικονομίας, η οποία, όπως είναι γνωστό, επηρεάζεται επί του παρόντος περισσότερο από τις κοινωνικές και επαγγελματικές ειδικότητες (δηλαδή από το ανθρώπινο κεφάλαιο) απ' ό,τι από το υλικό κεφάλαιο. Αυτό ισχύει τόσο για τις μειονεκτούσες περιφέρειες, οι οποίες οφείλουν να αυξήσουν τον αριθμό των θέσεων απασχόλησης, όσο και για τις τεχνολογικά ανεπτυγμένες περιφέρειες. Αλλά η μελέτη αναφέρεται πολύ συνοπτικά σ' αυτή την πτυχή. Από την άποψη αυτή, το CEDEFOP πραγματοποίησε κατά τη δεκαετία του 80 σημαντικές προκαταρκτικές εργασίες μέσω μίας σειράς μελετών των περιφερειακών περιπτώσεων, οι οποίες επί του παρόντος θα πρέπει να ληφθούν υπόψη. Σύμφωνα με τη γνώμη της ΕΤΠ, το θέμα θα πρέπει να αναπτυχθεί υπό την οπτική γωνία της εδαφικής αποτελεσματικότητας της επαγγελματικής κατάρτισης και ειδικότερα της μαθητείας. Εναπόκειται στις τοπικές και περιφερειακές αρχές να εξηγήσουν αυτή την πτυχή της πολιτικής όσον αφορά τους ανθρώπινους πόρους, η οποία είναι υπέρ της περιφερειακής ανάπτυξης, καθώς και να την ενισχύσουν υλικά.

2.2.5. Από την άποψη αυτή, κρίνεται σκόπιμο να επισημανθεί από τώρα ότι το θέμα αυτό θα ληφθεί υπόψη κατά τη συζήτηση που αναλήφθηκε για τις διευθετήσεις των διαρθρωτικών ταμείων. Ο ευρωπαϊκός διάλογος που θα αναληφθεί για τη μαθητεία και την προώθησή της θα είναι άνευ ουσίας, εάν δεν συμμετέχουν σ' αυτόν οι τοπικές και περιφερειακές αρχές.

3. Ειδικές παρατηρήσεις

3.1. Η γνώμη της ΕΤΠ για την απαίτηση «Επέκταση της μαθητείας και ανάπτυξη νέων μορφών μαθητείας»

3.1.1. Η απαίτηση για την επέκταση της μαθητείας και την ανάπτυξη νέων μορφών, μέσω της αύξησης του αριθμού των θέσεων κατάρτισης (κυρίως στους αναπτυσσόμενους τομείς και για τα νεοεμφανιζόμενα επαγγέλματα) και της χρήσης των νέων τεχνολογιών είναι ορθή. Η προσπάθεια για να πεισθούν οι επιχειρήσεις (συμπεριλαμβανομένων και των ΜΜΕ) και για να αναπτυχθούν ή να χρησιμοποιηθούν κατά διαφορετικό τρόπο τα σχολεία και τα άλλα μέσα στήριξης είναι ζωτικής σημασίας. Οι εμπειρίες των κρατών μελών, στα οποία η μαθητεία είναι καλά ανεπτυγμένη, καταδεικνύουν σαφώς ότι είναι ιδιαίτερα σημαντικό να υφίσταται ένα ευνοϊκό θεσμικό πλαίσιο στον τομέα αυτό. Οι επιχειρήσεις οφείλουν να συνειδητοποιήσουν ότι οι επενδύσεις προς όφελος της μαθητείας αποδίδουν, επειδή η πρόσληψη μελλοντικών εργαζομένων πραγματοποιείται ανεμπόδιστα και η προσαρμογή στις νέες τεχνολογίες, τις στρατηγικές μάρκετινγκ και τις καινοτομίες όσον αφορά τα προϊόντα είναι ευκολότερη.

3.2. Η γνώμη της ΕΤΠ για την απαίτηση «Βελτίωση της ποιότητας της κατάρτισης»

3.2.1. Η ουσία της μαθητείας συνίσταται στην ποικιλομορφία των εμπειριών όσον αφορά τις κοινωνικές απαιτήσεις των επιχειρήσεων, των πρακτικών ειδικοτήτων και των θεωρητικών εφοδίων στα σχολεία. Η μαθητεία δεν είναι δυνατόν να γίνει κατανοητή παρά ως κέντρο μίας ενιαίας αντίληψης της εργασίας και όχι ως συνέχεια αποσπασματικών δραστηριοτήτων ασύνδετων μεταξύ τους. Μόνο υπό αυτή την προϋπόθεση αποκτά πλήρες νόημα η δικαιολογημένη απαίτηση για την προετοιμασία των νέων να ώστε μαθαίνουν καθόλη τη διάρκεια της ζωής τους. Θα πρέπει να επικροτήσει το γεγονός ότι η Επιτροπή προβλέπει τη διεύρυνση του προγράμματος Leonardo για το σκοπό αυτό.

3.2.2. Η κατάρτιση των εκπαιδευτών δεν πρέπει, εντούτοις, να λησμονείται ενόψει της απαίτησης για την ποιότητα της μαθητείας.

3.3. Η γνώμη της ΕΤΠ για την απαίτηση «Προώθηση της κινητικότητας των μαθητευόμενων»

3.3.1. Η ΕΤΠ υποστηρίζει ανεπιφύλακτα την απαίτηση για τη διακρατική κινητικότητα των μαθητευόμενων, και ακόμη περισσότερο επειδή αντιπροσωπεύει τη φυσική διάσταση της εργασίας σε ευρωπαϊκό επίπεδο. Το ίδιο ισχύει και για τη συγκέντρωση και την επεξεργασία των πληροφοριών για τη μαθητεία στα κράτη μέλη. Στο πλαίσιο αυτό, η ΕΤΠ επικροτεί ενδεχόμενες μελλοντικές προτάσεις σχετικά με το ευρωπαϊκό καθεστώς των μαθητευόμενων που θα επιτρέψουν τον περιορισμό των εμποδίων για την κινητικότητα (στα εσωτερικά ή εξωτερικά σύνορα μίας χώρας), τα οποία υφίστανται επί του παρόντος.

3.3.2. Δεν είναι ακόμη σαφές κατά πόσο η παρούσα πρόταση σχετικά με το ευρωπαϊκό βιβλιάριο κατάρτισης αρκεί, όπως υποστηρίζει η Επιτροπή, για την καθιέρωση ενός ευρωπαϊκού καθεστώτος για μαθητευόμενους. Η ΕΤΠ εκτιμά ότι η πρόταση αυτή αποτελεί μόνο ένα περαιτέρω βήμα προς την επίτευξη των στόχων που αναφέρονται στο «Πράσινο Βιβλίο για την Εκπαίδευση - Κατάρτιση - Έρευνα: Τα εμπόδια στη διακρατική κινητικότητα», ακόμη και στον τομέα της μαθητείας. Σχετικά η ΕΤΠ παραπέμπει στην ανακοίνωση της Επιτροπής με τίτλο «Για μια Ευρώπη της γνώσης», στην οποία τονίζεται, μεταξύ άλλων, η σημασία της μαθητείας για την ενίσχυση των γνώσεων και της απασχόλησης.

3.3.3. Η ΕΤΠ υποστηρίζει την πρόταση απόφασης του Συμβουλίου για την προώθηση των ευρωπαϊκών περιόδων εναλλασσόμενης κατάρτισης και μαθητείας, την οποία υπέβαλε η Επιτροπή, διότι η τελευταία υποχρεώνει τα κράτη μέλη και την Ευρωπαϊκή Κοινότητα να ενθαρρύνουν τη διακρατική κινητικότητα στον τομέα της εναλλασσόμενης επαγγελματικής κατάρτισης. Το ευρωπαϊκό βιβλιάριο κατάρτισης είναι ένα κατάλληλο μέσο για την επίσημη βεβαίωση των επαγγελματικών γνώσεων που αποκτήθηκαν σε ένα άλλο κράτος μέλος.

3.3.4. Ωστόσο, πρέπει να εξετασθεί κατά πόσο ο όρος «ευρωπαϊκοί περίοδοι κατάρτισης» αποτελεί την ορθή επιλογή, διότι, στον τομέα αυτό δεν πρόκειται για ανεξάρτητα στάδια κατάρτισης, όπως αφήνει να νοηθεί ο όρος «περίοδος επαγγελματικής κατάρτισης», αλλά για κύκλους κατάρτισης που αποτελούν μέρος μιας συνολικής επαγγελματικής κατάρτισης, η οποία πραγματοποιείται σύμφωνα με τις προϋποθέσεις που ισχύουν στον τομέα της εκπαίδευσης στα διάφορα κράτη μέλη.

3.3.5. Η ΕΤΠ επικροτεί το γεγονός ότι, κατά τη σύνταξη της πρότασης, προβλέφθηκε ένας όσο το δυνατό μεγαλύτερος βαθμός ευελιξίας (όπως π.χ. κατά τον καθορισμό της διάρκειας). Μόνο κατ'αυτό τον τρόπο είναι δυνατό για τους εταίρους (επιχειρήσεις, ιδρύματα κατάρτισης, εκάστοτε αρμόδιες αρχές, κοινωνικοί εταίροι, κ.λπ) να αναζητήσουν τη λύση που αρμόζει σε κάθε περίπτωση.

3.3.6. Η ΕΤΠ τονίζει ότι, εκτός από την επιχείρηση, τα ιδρύματα κατάρτισης στο κράτος μέλος υποδοχής ή ένας συνδυασμός των δύο δυνατοτήτων μπορούν επίσης να θεωρηθούν ως χώροι κατάρτισης και μαθητείας.

3.3.7. Η ΕΤΠ εκφράζει ανησυχία μήπως οι μικρές επιχειρήσεις, για διάφορους λόγους (απουσία του μαθητευόμενου ενώ η αμοιβή εις αντάλλαγμα των διδαχθέντων μαθημάτων εξακολουθεί να καταβάλλεται), θα συμμετάσχουν κατά πάσα πιθανότητα στη διακρατική κινητικότητα σε μικρότερο βαθμό από ό,τι οι μεγάλες επιχειρήσεις ή οι επιχειρήσεις των οποίων οι θυγατρικές είναι εγκατεστημένες σε άλλα κράτη μέλη. Για τη διευθέτηση του προβλήματος που αντιμετωπίζουν οι μικρές επιχειρήσεις πρέπει να ανευρεθούν κατάλληλες λύσεις. Στη Δανία π.χ. έχει θεσπισθεί μια νομική διάταξη σε σχέση με την πραγματοποίηση περιόδων επαγγελματικής κατάρτισης στο εξωτερικό, η οποία συνδέεται με την καθιέρωση ενός ταμείου για την καταβολή της αμοιβής που εξακολουθεί να εισπράττεται ακόμη και σε περίπτωση απουσίας του μαθητευόμενου.

3.3.8. Κατά τη διαδικασία της συγκέντρωσης της εσωτερικής αγοράς σε ένα ενιαίο κοινωνικό και οικονομικό χώρο, η κινητικότητα και οι συμπράξεις μεταξύ επιχειρήσεων σε διακρατική κλίμακα, στον τομέα της κατάρτισης, καθίστανται όλο και πιο σημαντικές. Εκτός από τις θεωρητικές και πρακτικές τεχνικές ικανότητες, η απόκτηση γλωσσικών γνώσεων κατά την επαγγελματική κατάρτιση, η ικανότητα προσανατολισμού στο εξωτερικό και η γνώση των κοινωνικών και οικονομικών συνθηκών που επικρατούν στο εργασιακό περιβάλλον αποτελούν σημαντικά μέρη του κύκλου επαγγελματικής κατάρτισης. Οι όροι αυτοί πρέπει να ενσωματωθούν και στα προγράμματα μαθητείας. Συνεπώς, τα κοινοτικά προγράμματα επαγγελματικής κατάρτισης πρέπει στο μέλλον να λαμβάνουν δεόντως υπόψη τη μαθητεία

3.4. Η γνώμη της ΕΤΠ για την απαίτηση «Εξασφάλιση της συμμετοχής των κοινωνικών εταίρων»

3.4.1. Για τους λόγους που αναφέρθηκαν προηγουμένως, πρέπει να εξασφαλισθεί η συμμετοχή των περιφερειών και κοινοτήτων στον κύκλο των κοινωνικών εταίρων και των αρμόδιων υπηρεσιών.

3.5. Η γνώμη της ΕΤΠ για την απαίτηση «Προς πραγματικές στρατηγικές για τη μαθητεία»

3.5.1. Η ΕΤΠ υποστηρίζει την απαίτηση για την περισσότερο συστηματική ενημέρωση (ακόμη και πέραν των περιφερειακών διαφορών που υφίστανται όσον αφορά την επαγγελματική κατάρτιση των 15-24 ετών), επειδή μόνο κατ'αυτόν τον τρόπο είναι δυνατόν να υπάρξει ο επιδιωκόμενος ευρωπαϊκός διάλογος. Η απαίτηση για τη δημιουργία ενός συστήματος συγκριτικής αξιολόγησης (το οποίο θα επιτρέπει την αξιολόγηση της ποιότητας υπό την έννοια του «benchmarking») πρέπει, εντούτοις, να εξετασθεί με επιφυλακτικότητα, λόγω των διαφορών που υφίστανται επί του παρόντος μεταξύ των συστημάτων μαθητείας. Επιπλέον, πρέπει να εξετασθεί κατά πόσον το άρθρο 127 της Συνθήκης για την ίδρυση της ΕΚ καλύπτει τέτοιου είδους πρωτοβουλίες σχετικές με την πολιτική της εθνικής κατάρτισης.

3.6. Άλλα θέματα που δεν εθίγησαν μέχρι σήμερα

3.6.1. Το πρόβλημα της αξίας των θέσεων και, κατά συνέπεια, της αναγνώρισης της μαθητείας σε σχέση με τους ανταγωνιστικούς κύκλους κατάρτισης δεν έχει θιγεί ακόμη. Μόνο με την παραχώρηση στην κατάρτιση του δικαιώματος κάθετης και οριζόντιας πρόσβασης είναι δυνατόν να διασφαλισθεί ισορροπία στους κόλπους του δεύτερου κύκλου της δευτεροβάθμιας εκπαίδευσης και, συνεπώς, στο μέλλον της (έχοντας επίσης υπόψη τις λιγότερο πολυπληθείς μελλοντικές γενιές).

3.6.2. Η περιφερειακή διαφοροποίηση όσον αφορά την επαγγελματική κατάρτιση γενικά και τη μαθητεία ειδικότερα και ο ρόλος των ειδικοτήτων στην ενδυνάμωση των περιφερειακών οικονομικών συστημάτων, των οποίων η οικονομική κατάσταση και ισχύς διαφέρουν, δεν εξετάσθηκαν ακόμη.

3.6.3. Αυτό ισχύει επίσης και για τα μειονεκτούντα άτομα, για τα οποία η μαθητεία, όταν είναι προσαρμοσμένη, αντιπροσωπεύει συχνά μία κατάλληλη κατάρτιση. Άλλα γνωστά θέματα, όπως αυτά της εξειδίκευσης των εκπαιδευτών, της προώθησης της προετοιμασίας για εργασία στον πρώτο κύκλο της δευτεροβάθμιας εκπαίδευσης, της αλλαγής των νοοτροπιών όσον αφορά την επιλογή ενός επαγγέλματος (ακόμη και των γυναικών) και άλλα θέματα σχετικά με τον κοινωνικό προσανατολισμό της μαθητείας, δεν εθίγησαν ακόμη. Ωστόσο, η μαθητεία χαρακτηρίζεται από την κάλυψη του συνόλου του επαγγελματικού κόσμου από την υψηλή τεχνολογία μέχρι τα απλούστερα επαγγέλματα και, κατά συνέπεια, διαθέτει δυνατότητες και ευκαιρίες προώθησης σε πολυάριθμους τομείς ενδιαφέροντος.

3.6.4. Το θέμα των διπλωμάτων και της αμοιβαίας αναγνώρισής τους στο σύνολο της Ευρώπης, καθώς και το θέμα των γλωσσικών γνώσεων και των βασικών γνώσεων για την ευρωπαϊκή οικονομία και ολοκλήρωση θα πρέπει να εξετασθούν σοβαρά. Η μεταφορά της αρχής της μαθητείας, η οποία συνίσταται στο συνδυασμό της επιχείρησης και του σχολείου, σε άλλους τομείς κατάρτισης πέραν της αρχικής επαγγελματικής κατάρτισης θα πρέπει, όπως πιστεύει η ΕΤΠ και αναφέρεται στη μελέτη, να μελετηθεί σε βάθος.

3.6.5. Στο πλαίσιο της τρέχουσας συζήτησης για το μέλλον των διαρθρωτικών ταμείων, κρίνεται σκόπιμο να διευκρινισθεί η συμμετοχή τους στην ενίσχυση της μαθητείας. Είναι δυνατόν να στραφούμε στα περιφερειακά ταμεία για τα έργα υποδομής και στα κοινωνικά ταμεία για τα μέτρα τα σχετικά με την κατάρτιση.

3.6.6. Πρέπει επίσης να εξετασθεί η κατάσταση της μαθητείας στις χώρες Phare και Tacis, καθώς και στα μελλοντικά κράτη μέλη.

4. Συμπεράσματα

4.1. Η ΕΤΠ θεωρεί, όπως αναφέρθηκε και προηγουμένως, την εν λόγω ανακοίνωση ώς ένα πρώτο βήμα για την πραγματοποίηση μίας ευρωπαϊκής συζήτησης για τη μαθητεία, η οποία είναι ανάγκη να συνεχισθεί με την έκδοση ενός πράσινου βιβλίου και βάσει άλλων εμπειρικών εργασιών. Θεωρεί ακόμη ότι το σχέδιο απόφασης που η Επιτροπή υπέβαλε στο Συμβούλιο για την προαγωγή ευρωπαϊκών μεθόδων άσκησης και μαθητείας που συνδέονται με την εργασία μπορεί να είναι μόνο ένα πρώτο βήμα για την καθιέρωση ενός ευρωπαϊκού καθεστώτος για μαθητευόμενους και υποδέχεται ευνοϊκά μελλοντικές προτάσεις που θα μειώσουν τα εμπόδια στην κινητικότητα στο σημείο αυτό.

4.2. Τα μέλη της ΕΤΠ είναι διατεθειμένα να συμβάλουν σ'αυτή τη συζήτηση, την οποία θεωρούν ιδιαίτερα σημαντική, προκειμένου να επιτευχθεί η ελεύθερη και αποτελεσματική πρόσβαση στις επαγγελματικές γνώσεις όλων των τομέων στους κόλπους της ΕΕ και των μελλοντικών κρατών μελών.

Βρυξέλλες, 12 Μαρτίου 1998.

Ο Πρόεδρος της Επιτροπής των Περιφερειών

Manfred DAMMEYER

() COM(97) 300 τελικό.

() COM(97) 572 τελικό - 97/0321 SYN - ΕΕ C 67 της 3.3.1998, σ. 7.

() ΕΕ C 182 της 24.6.1996, σ. 15.

() ΕΕ C 215 της 16.7.1997, σ. 1.